Jejering manungsa titahipun Gusti boten saged dipun pisahaken saking kawontenanipun tiyang sanes. Kita boten badhe saged gesang piyambak tanpa wonten pambiyantunipun tiyang sanes. Cobi kita enget malih kedadosan bencana alam ingkang nempuh nagari punika ing pungkasaning taun 2010 dadosa ing Wasior, Mentawai punapa dene redi Merapi. Kawigatosanipun kathah tiyang tumuju dhateng sedherek-sedherek kita ingkang nemahi bencana alam kasebat lan ing bab pambiyantu mesthinipun kita ugi suka pambiyantu dhumateng sedherek-sedherek kita. Kedadosan njeblugipun redi Merapi, sawatawis pasamuwan GKJ ngedegaken posko ingkang ngladosi kabetahan gesangipun para korban bencana alam dadosa sacara kajasmanen mekaten ugi sacara karohanen kanthi damel posko trauma healing utawi posko ingkang mbereg ngudi dayaning gesang sampun ngantos semplah nglokro punapa dene pepes pangajeng-ajengipun. Punika sipat dhasaring manungsa ingkang boten saged kapisah saking sesaminipun.